《如此江山·戊戌北上》
清代·魏元戴

东风著意催帆挂，妒杀一庭欢聚。元夕灯红，金尊酒碧，刚寿坡公初度。

淋漓激楚。笑十载荒唐，请缨无路。花好长安，等闲色养高堂负。

且唱大江东去。怅澜翻渤澥，澄清谁许。万里计偕，祖鞭争著，欲答太平时数。

苍茫北顾。慨王气葱茏，半迷尘土。知道诸君，各有金门赋。

作者简介：1867-1929，南昌县人。光绪二十九年进士，考功郎。